**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**Г-ЖА ЦЕЦКА ЦАЧЕВА**

**ДО**

**Г-Н ВЕСЕЛИН ВУЧКОВ**

**МИНИСТЪР НА ВЪТРЕШНИТЕ РАБОТИ**

**В Ъ П Р О С**

**от**

 Мустафа Сали Карадайъ

 Народен представител от ПГ на ДПС

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос с молба за **писмен отговор**

**ОТНОСНО: Уволнение на директора на ОД на МВР-Смолян**

**УВАЖАЕМИ ГОСПОДИН МИНИСТЪР,**

С писмо с изх. № 554-06-19/14.01.2015г. съм поставил въпрос към Вас във връзка с дисциплинарното уволнение на директора на Областна дирекция на МВР-Смолян с молба да ми представите доказателства, събрани в хода на дисциплинарното производство, образувано против него, което е станало основание за дисциплинарното му уволнение.

Вашият отговор до мен не съдържа гореописаните документи. Същият е твърде общ, липсва каквато и да било конкретика във връзка с наложеното от Вас наказание, което e предпоставка за възникването на редица други въпроси, а именно:

1. Установено ли е дали е извършено цитираното от Вас нарушение на Закона за движение по пътищата? Какво е конкретното нарушение? По какъв начин е установено? Евентуалното наличие на административно нарушение, би следвало да породи необходимостта от налагане на административно наказание по смисъла на чл. 13 от ЗАНН. Съгласно разпоредбата на чл. 36, ал. 1 от ЗАНН, административнонаказателно производство се образува със съставяне на акт за установяване на извършеното административно нарушение. Какви действия са предприели пътните полицаи във връзка с твърдяното от Вас административно нарушение? Приключена ли е процедурата по съставяне на акт за установяване на административно нарушение в срока по чл. 34 от ЗАНН? Ако не е приключена, каква е причината за това и какви са наложените наказания на служителите, които са имали правомощието и задължението да съставят АУАН?

Правата и задълженията на държавния служител, с оглед на йерархическата подчиненост във връзка с изпълнението или неизпълнението на незаконосъобразни актове на по-горестоящ орган са уредени в чл. 24, ал. 1, ал. 2 и ал. 3 от Закона за държавния служител. Освен това, видно от чл. 44 от Етичния кодекс за поведението на държавните служители в министерството на вътрешните работи, „Държавният служител не изпълнява заповед, нареждаща му да извърши явно незаконни действия. Ако счита, че дадена заповед или разпореждане е неправомерно, същият следва да посочи основанията си за това пред органа, който я е издал, или, ако е необходимо, пред по-висшестояща инстанция. В случай, че заповедта или разпореждането бъдат потвърдени, той има право да поиска писмено нареждане за тяхното изпълнение“. Чл. 6, ал. 5 от Инструкция Iз-2813/04.11.2011 г. за дисциплината и дисциплинарната практика в Министерството на вътрешните работи гласи, че „когато служител прецени, че издадената заповед (разпореждане) е неправомерна, е длъжен да посочи основанията си за това на началника, който я е издал. Когато заповедта (разпореждането) бъде потвърдена писмено, служителят я изпълнява, като отговорност за последиците от изпълнението й носи началникът“.

1. С оглед на изложеното, какви са предприетите от пътните полицаи, както и от началника на КАТ, действия във връзка с незаконосъобразността на устната заповед, за която Вие твърдите, че е издадена от директора на ОД на МВР – Смолян и какви са наложените им наказания за неизпълнение на служебните им задължения?

Съгласно разпоредбата на чл. 195, ал. 1 от ЗМВР, дисциплинарното наказание се налага не по-късно от два месеца от откриване на нарушението и не по-късно от една година от извършването му, а по отношение на „тежкото дисциплинарно нарушение“, за което в отговора си до мен твърдите, че е извършено от директора на ОД на МВР - Смолян, изискуемият срок за налагане на дисциплинарно наказание е регламентиран в чл. 195, ал. 2 от същия закон, който гласи следното: „За извършено тежко нарушение на служебната дисциплина дисциплинарното наказание се налага не по-късно от два месеца от откриване на нарушението и не по-късно от две години от извършването му“. В тази връзка отправям следващия си въпрос към Вас:

1. На коя дата е открито, твърдяното от Вас нарушение? Каква е причината, дисциплинарното производство по отношение на директора на ОД на МВР - Смолян да не е приключено в изискуемия от закона срок? Кои са отговорните служители за това и какви са наложените им наказания, предвид разпоредбата на чл. 21, ал. 1 от Закона за държавния служител във връзка с чл. 89, ал. 1 и ал. 2, т. 1 във връзка с чл. 90, ал. 1, т. 1-5 от ЗДСл.?

**УВАЖАЕМИ ГОСПОДИН МИНИСТЪР,**

***МОЛЯ*** да изпълните задължението си по чл. 111 от ПОДНС и да ми представите всички доказателства, събрани в хода на дисциплинарното производство, образувано против директора на Областна дирекция на МВР – Смолян, което е станало основание за налагането на най-тежкото дисциплинарно наказание по отношение на посоченото лице.

***Моля*** да ми представите доказателства, подкрепящи всяко от Вашите твърдения.

**София, 13.02.2015г. С уважение:**

**Мустафа Карадайъ**